În plus, transportul aduce o contribuție majoră la emisiile de gaze cu efect de seră din Europa, fiind pe locul doi după sectorul energiei. Numai transportul rutier cauzează aproape o cincime din emisiile UE. Prin urmare, sectorul mobilității este deosebit de important în eforturile UE de a menține ritmul susținut către atingerea scopului unei economii cu emisii scăzute de carbon. În timp ce activitățile de transport cresc, emisiile de gaze cu efect de seră trebuie să scadă; acest lucru este esențial pentru îndeplinirea obiectivelor UE privind energia și clima pentru anul 2030. De asemenea, Comisia a insistat asupra ambiției ca UE să reducă emisiile de gaze cu efect de seră din transport cu cel puțin 60% până în 2050 . Până în prezent, rezultatele au fost slabe, iar eforturile de stopare a acestei traiectorii trebuie intensificate. Această tendință este cea mai evidentă în transportul rutier, sector în care este necesară trecerea la vehicule cu emisii zero.

Nu pornim de la zero. UE a stabilit deja bazele principale. S-a pregătit terenul pentru crearea unui spațiu european unic al transporturilor, identificând barierele din calea serviciilor de mobilitate transfrontalieră sigure, eficiente și accesibile financiar la nivel terestru, maritim și aerian în întreaga Uniune. Numeroși pași se întreprind deja în sectorul aviatic și în cel feroviar. În plus, proiectele strategice transeuropene de infrastructură a transportului ale UE și programele de cercetare ale UE, în special Orizont 2020, susțin utilizarea infrastructurii și inovația în materie de transport.

3. MOBILITATEA ÎN EUROPA ÎN 2025

Ambiția Europei trebuie să fie de a realiza progrese rapide în crearea unui sistem de mobilitate curat, competitiv și conectat, care să integreze toate mijloacele de transport până în anul 2025. Acesta trebuie să se extindă în întreaga Uniune Europeană și trebuie conectat cu vecinii săi și cu lumea. Sistemul trebuie să permită tuturor să călătorească confortabil în orașe și între acestea și zonele rurale, rămânând totodată conectați. De asemenea, trebuie să se bazeze pe un sector care este lider mondial în industria prelucrătoare și furnizarea de servicii.

Această ambiție necesită o abordare integrată la nivelul UE și la nivel național, regional și local, care să acopere numeroase domenii de politică diferite. La nivelul UE, aceasta necesită un set specific de reguli și standarde comune, cu o gamă variată de măsuri de sprijin. Printre acestea se numără investiții în infrastructură, proiecte de cercetare și inovare, teste transfrontaliere pentru utilizare interoperabilă, precum și platforme de cooperare între părțile interesate.

Toate aceste măsuri care se consolidează reciproc sunt combinate într-o agendă de mobilitate unică, orientată către viitor. Agenda se axează pe domenii în care UE poate aduce o contribuție reală în ceea ce privește furnizarea unei mobilități curate, competitive și conectate pentru toți. Aceasta se axează în special pe contribuția esențială a transportului rutier la această viziune privind mobilitatea în Europa în anul 2025.

3.1 Accelerarea trecerii la o mobilitate curată și durabilă

UE trebuie să accelereze tranziția Europei către o mobilitate cu emisii zero. De aceea, Uniunea are nevoie de un cadru de reglementare cuprinzător, care include măsuri privind tehnologiile curate prin standarde de emisie îmbunătățite și privind utilizarea de carburanți cu emisii scăzute de carbon, asigurând totodată niveluri ridicate de siguranță și securitate. De asemenea, utilizarea timpurie a taxării rutiere inteligente, informații îmbunătățite pentru consumatori și sprijinirea acțiunilor de către autoritățile naționale și locale vor aduce avantaje considerabile în privința competitivității, protecției mediului și sănătății publice.

Promovarea mobilității durabile prin standarde de emisii îmbunătățite

Ca răspuns la criza recentă privind emisiile autoturismelor și îngrijorarea publică majoră generată de aceasta, Comisia a luat măsuri rapide și cuprinzătoare pentru a asigura un control și o transparență efective pentru consumatori. A fost prezentată o propunere privind un nou cadru robust al UE privind omologarea de tip, aceasta numărându-se printre o serie de măsuri ale UE destinate restabilirii încrederii consumatorilor în industria autovehiculelor și restaurării încrederii în sistemul de reglementare. În prezent, este necesar acordul rapid între Parlamentul European și Consiliu pentru a adopta această legislație ambițioasă și atât de necesară. În plus, au fost introduse noi proceduri de testare pentru a testa emisiile autoturismelor în condiții reale de conducere precum și în laborator, acestea aplicându-se noilor tipuri de vehicule începând cu luna septembrie 2017.

Inovația și concurența la nivel global se intensifică, iar sectorul autovehiculelor trece printr-un proces fundamental de transformare. Europa trebuie să definească o cale care să asigure că lanțul valorilor din industria automobilelor din Europa va ocupa și în viitor poziția de lider mondial de care se bucură în prezent.

Standardele de emisii de dioxid de carbon la nivelul UE reprezintă un motor puternic pentru inovare și eficiență și vor contribui la consolidarea competitivității, pregătind terenul pentru vehiculele cu emisii zero și cu emisii scăzute într-o manieră neutră din punct de vedere tehnologic. Comisia a început revizuirea standardelor de emisii de dioxid de carbon post-2020/2021 pentru automobile și camionete. Printre opțiunile în curs de revizuire se numără ținte specifice pentru vehiculele cu emisii scăzute și/sau cele cu emisii zero. De asemenea, Comisia are în vedere și standardele UE pentru vehiculele grele. Aceste propuneri sunt preconizate pentru sfârșitul acestui an și, respectiv, pentru prima jumătate a anului 2018. Acestea se vor baza pe proceduri modernizate de testare, mai apropiate de emisiile reale.

Înainte de a elabora noi limite de dioxid de carbon pentru emisiile vehiculelor grele, Comisia intenționează să propună o procedură robustă de certificare pentru stabilirea emisiilor de dioxid de carbon și a consumului de combustibil, alături de un sistem de monitorizare și raportare a acestor date certificate. Aceste măsuri vor spori transparența pentru consumatori și, la rândul lor, vor facilita diferențierea în ceea ce privește taxarea utilizatorilor de drumuri.

Emisiile care provin de la vehiculele grele, precum camioane, autobuze și autocare, reprezintă actualmente aproximativ un sfert din emisiile rutiere de dioxid de carbon și se preconizează că vor crește cu până la 10% în perioada 2010-2030, însă nu fac încă obiectul unor standarde privind eficiența combustibilului în UE, cum este cazul în alte regiuni ale lumii.

Comisia examinează, de asemenea, modul în care poate utiliza cât mai bine și cât mai rapid prevederile existente în legislația privind greutățile și dimensiunile vehiculelor grele, pentru a îmbunătăți performanța privind eficacitatea combustibililor și emisiile de dioxid de carbon în raport cu aerodinamica lor.

Stimularea tranziției către o economie cu emisii scăzute de carbon constituie o prioritate pentru politica de coeziune a UE. Aceasta include o sumă estimată de 39 de miliarde EUR pentru susținerea trecerii la un sector de transport eficient la nivel energetic, decarbonizat, din care 12 miliarde EUR vor fi destinate mobilității urbane cu un nivel scăzut de carbon, multimodale și durabile.

Responsabilizarea consumatorilor pentru a face alegeri în cunoștință de cauză

Este important să se ofere consumatorilor informații transparente și mai precise privind performanța în materie de emisii a vehiculelor. Noul cadru privind standardele de emisie va furniza instrumente pentru măsurători precum informații îmbunătățite pentru consumatori în domeniile acoperite de etichetarea autoturismelor și le va permite statelor membre să își adapteze mai bine măsurile fiscale, iar autorităților locale să le utilizeze în scheme de promovare a mobilității curate. Pentru aceasta, cererea de propuneri LIFE din acest an susține, de asemenea, proiecte care le permit consumatorilor să beneficieze de economii reale la nivelul consumului de combustibil și să ia decizii de cumpărare în cunoștință de cauză privind autoturismele cu emisii scăzute.